Jy kán nou gedwing word om jaarlikse verlof te neem | Netwerk24
Deur William Horne 01 April 2020 05:15
Gerhard Papenfus, uitvoerende hoof van die Nasionale Werkgewersorganisasie van Suid-Afrika (Neasa), het Dinsdag in 'n verklaring gesê ongeag watter teenstrydighede of onduidelikhede op mediakonferensies deur ministers voorgelê word, word die wet in Suid-Afrika nie op hierdie konferensies bepaal nie.
"Die regsbronne van Suid-Afrika is die gemenereg, wetsontwerpe van die parlement, sekondêre wetgewing en regspraak," sê Papenfus.
"Toesprake, mediaverklarings en ander uitlatings skep nie wette nie."
Volgens wet moet jaarlikse verlof geld indien 'n ooreenkoms hieroor tussen werkgewer en werknemer bereik word, of indien die werkgewer in die afwesigheid van 'n ooreenkoms self besluit 'n werknemer moet op betaalde jaarlikse verlof gaan.
Volgens Papenfus is die staat van inperking geensins anders as 'n gedwonge sluiting van 'n onderneming vir byvoorbeeld die Desember-vakansie wanneer werknemers hul jaarlikse verlof moet neem nie.
As die bestaande wette dus nie amptelik gewysig word nie, kan werkgewers hul personeel dwing om hul eie verlof te gebruik indien die onderneming tydens die staat van inperking moet sluit.
Papenfus sê werkgewers kan selfs, as hulle sou wou, enige sluiting wat oor Desember sou geskied, nou vervang met die sluiting tydens die staat van inperking.
Werkgewers is dus heeltemal binne hul reg om werknemers te dwing om oor Desember te werk, aangesien hulle nou hul jaarlikse verlof kan neem.
Indien dit nié 'n opsie is nie, kan die Werkloosheidsversekeringsfonds ook genader word om werknemers te vergoed tydens die tydelike sluitings wat talle ondernemings nou moet toepas.